Ma voor baba, man doodgesteekFoto: Facebook via Reaction Unit South Africa. ŉ Jong ma is Dinsdag ten aanskoue van haar man en haar eenjarige baba tydens ŉ rooftog doodgesteek. Kapt. Nqobile Gwala, woordvoerder van die polisie, het gesê die voorval het in die Cottonlands-omgewing in KwaZulu-Natal gebeur. Volgens Gwala het die 21-jarige vrou en haar man met hul kind gestap toe hul deur twee onbekende persone genader is. “Hulle het haar selfoon gesteel en haar in die rug gesteek,” het Gwala gesê. Die Reaction Unit South Africa (Rusa) het in ŉ verklaring op sy Facebook-blad gesê ŉ motoris het teen 11:58 op ŉ min gebruikte grondpad gery en ŉ kind gewaar wat bo op ŉ bloeiende vrou gesit het. Die motoris het die voorval by Rusa aangemeld en veiligheidsbeamptes sowel as paramedici is na die toneel gestuur. Foto: Facebook via Reaction Unit South Africa. “Die slagoffer, haar man en die kind is langs ŉ suikerrietplantasie opgemerk. Paramedici het probeer om die vrou by te bring, maar die vrou is op die toneel dood. Die kind wat bo-op haar liggaam gesit het moes deur polisiebeamptes verwyder word,” het Rusa gesê. Volgens die man het die verdagtes die vrou se selfoon gesteel en toe die vrou in haar rug gesteek voordat hulle van die toneel gevlug het. ŉ Saak van moord word ondersoek. Die polisie het ŉ beroep gedoen op enigiemand met inligting oor die voorval om hul plaaslike polisiestasie te skakel of Stop Misdaad by 08600 10111 te bel.